Vrou vas ná sy lieg oor ‘kantoorrooftog’Argieffoto: SAPD/Facebook Die polisie in Pretoria het lede van die publiek gewaarsku om nié valse sake by die polisie aanhangig te maak nie aangesien dit ŉ strafregtelike oortreding is en mense hiervoor vervolg kan word. Dít volg nadat ŉ Pretoriase vrou die afgelope naweek in hegtenis geneem is nadat sy glo gejok het oor ŉ kamstige rooftog wat sy beweer by ŉ internetkafee in Waverley plaasgevind het. Kapt. Colette Weilbach, woordvoerder van die polisie, sê die vrou, ŉ werknemer van die internetkafee, het verlede week aan die polisie beweer sy was in die kombuis by die kantoor toe ŉ onbekende man binnegekom en haar met ŉ mes gedreig het. Sy beweer die rower het geld geëis en gedreig dat hy sal terugkom om nog geld te kry. Die vrou het aan die polisie gesê sy het geld uit die kontantkissie aan hom gegee waarna hy op die vlug geslaan het. “’n Saak van sakeroof is by die Villiera-polisiestasie aanhangig gemaak en ervare speurders van die Tshwane-Sentraal-polisiegroepering se trio-taakspan is opdrag gegee om dadelik met die ondersoek te begin. Die ondersoekbeamptes het opgemerk daar is teenstrydige inligting in die verklaring,” sê Weilbach. “Die vrou is later ondervra en sy het toe erken sy het die voorval versin. Die 26-jarige vrou is op aanklag van meineed en dwarsboming van die gereg in hegtenis geneem.” Weilbach sê die aanmelding van valse sake is ŉ ernstige oortreding wat nie net die polisie se hulpbronne mors nie, maar hulle ook weghou van werklike ondersoeke af wat hul aandag benodig. “Waardevolle hulpbronne word vermors en lewens kan in gevaar gestel word,” sê sy. Weilbach sê die SAPD vind dat mense dikwels valse klagte indien oor beweerde “straatrooftogte” of “diefstal uit voertuie” wanneer hulle selfone of skootrekenaars verloor omdat hulle bang is versekeringsmaatskappye sal nie uitbetaal as hulle nie ŉ polisiesaaknommer het nie. Sy beklemtoon dat die polisie en versekeringsmaatskappye met mekaar in gesprek tree wanneer vermoed word dat nalatigheid betrokke was of ŉ valse saak aanhangig gemaak is. “In ŉ poging om valse sake te identifiseer, sal die polisie altyd voertuie ondersoek wanneer daar beweer word dat iets uit die voertuig gesteel is. As die voertuig reeds herstel is, sal ŉ kwitansie van die betrokke herstelwerk gelewer moet word. Alle huisbraak- en ander misdaadtonele word altyd besoek, ooggetuies word ondervra en kringtelevisiebeeldmateriaal word nagegaan. Dit is alles deel van die polisie se ondersoekprosedures en die polisie móét vrae vra wanneer sulke sake aangemeld word.” Enige misdaadwenke kan by Stop Misdaad, 0860 010 111, aangemeld word of stuur ŉ SMS na 32211.